Diari Oficial de la Generalitat Valenciana


Sumari del DOGV 7112, del 17-09-2013 (2013/8888)

RESOLUCIÓ de 12 de setembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Junta de Comunitats de Castella-la Manxa per a l'atenció sanitària especialitzada de primer nivell en determinades zones limítrofes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7112

Data del DOGV
:   17-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8888


Data del document
:   12-09-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 12 de setembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Junta de Comunitats de Castella-la Manxa per a l'atenció sanitària especialitzada de primer nivell en determinades zones limítrofes. [2013/8888]  
La Generalitat i la Junta de Comunitats de Castella-la Manxa han subscrit, prèvia tramitació reglamentària, el dia 9 de juliol de 2012, el conveni de col·laboració per a l'atenció sanitària especialitzada de primer nivell en determinades zones limítrofes.  
En compliment del que establix l'article 60.1 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 944/2013 i que figura com a annex d'esta resolució.  
  
València, 12 de setembre de 2013.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre la Generalitat Valenciana i la Junta de Comunitats de Castella-la Manxa per a l'atenció sanitària especialitzada de primer nivell en determinades zones limítrofes  
  
Almansa, 9 de juliol de 2012  
  
Reunits  
D'una part, el president de la Generalitat, Alberto Fabra Part, de conformitat amb el que disposa l'article 10 de la Llei 5/1983, de 30 de desembre, del Consell i autoritzat pel Ple del Consell de data 6 de juliol de 2012.  
I, d'una altra, María Dolores de Cospedal García, en l'exercici de la competència que té atribuïda per l'article 5.b de la Llei 11/2003, de 25 de setembre, del Govern i del Consell Consultiu de Castella-la Manxa.   
  
Ambdós parts, en la representació que exercixen, es reconeixen mútua capacitat legal suficient per a la firma del present conveni i amb esta finalitat,  
  
Manifesten  
I. Que el 7 de maig de 2007 es van firmar un conveni marc i un conveni específic de col·laboració entre la Conselleria de Sanitat de la Generalitat Valenciana i la Conselleria de Sanitat de la Junta de Comunitats de Castella-la Manxa. Els esmentats convenis van finalitzar la seua vigència el 7 de maig de 2012.  
II. El bon resultat de l'aplicació d'estos convenis i el desenrotllament de l'ampli sentit de col·laboració entre ambdós administracions comporta que tant la Conselleria de Sanitat de la Generalitat Valenciana com la Conselleria de Sanitat i Assumptes Socials de la Junta de Comunitats de Castella-la Manxa coincidisquen en la importància d'articular la col·laboració per a l'atenció especialitzada de les zones limítrofes de manera que els ciutadans d'ambdós comunitats autònomes puguen continuar beneficiant-se de l'assistència sanitària especialitzada de primer nivell en el centre hospitalari més pròxim i accessible des del seu domicili, amb independència de la comunitat autònoma a què pertanga este.  
  
III. Esta col·laboració s'emmarca en l'àmbit dels articles 40.1 de l'Estatut d'Autonomia de Castella-la Manxa i 59 de l'Estatut d'Autonomia de la Comunitat Valenciana, en l'exercici de les seues competències, màximament quan esta col·laboració és especialment beneficiosa per als ciutadans protegits per ambdós administracions.   
IV. La Junta de Comunitats de Castella-la Manxa té competències per a subscriure este conveni en virtut del que disposen els articles 32.3 i 33.1 del seu estatut d'autonomia i la Comunitat Valenciana en virtut del que disposa, així mateix, l'article 59 del seu estatut d'autonomia.  
V. Que el sistema sanitari públic s'inspira en els principis bàsics de solidaritat, igualtat, universalitat, equitat, qualitat, coordinació i cooperació de les administracions sanitàries públiques per a la superació de les desigualtats en matèria de salut, a fi d'aconseguir una major justícia distributiva que permeta al ciutadà rebre un servici sanitari públic de qualitat i en condicions d'igualtat efectiva en l'accés.  
  
Tots estos principis han de contribuir a una major cohesió social entre ambdós comunitats de manera que s'utilitzen els recursos sanitaris de la manera més eficient, per la qual cosa es fa necessari establir un via de coordinació per a mantindre la garantia del dret a la protecció de la salut de tots els ciutadans d'ambdós comunitats autònomes, amb independència del lloc de residència d'estos o del lloc en què es demanen les prestacions de l'assistència sanitària.  
VI. Que per a aconseguir estos objectius i tots els que permeten consolidar un nou escenari de coordinació en matèria sanitària que redunde en interés d'ambdós comunitats autònomes i dels ciutadans que hi residixen, s'han iniciat una sèrie de negociacions que finalment han conclòs en el present conveni.  
A este efecte ambdós parts acorden subscriure este conveni basant-se en les següents,  
  
Estipulacions  
  
Primera. Objecte del conveni  
Este conveni regula l'àmbit de coordinació en matèria d'assistència sanitària i atenció especialitzada de primer nivell o comarcal, amb l'objecte de:   
a) Facilitar l'accessibilitat de l'atenció sanitària especialitzada més pròxima per als pacients de zones limítrofes d'ambdós comunitats.  
  
b) Promoure la garantia efectiva dels drets dels ciutadans d'acord amb el que disposa la Llei General de Sanitat i la Llei de Cohesió i Qualitat del Sistema Nacional de Salut.  
c) Assegurar la coordinació dels dispositius sanitaris a fi d'aconseguir un benefici recíproc per a les actuacions dels sistemes sanitaris d'ambdós comunitats autònomes.  
d) Compartir l'experiència i el coneixement en qüestions que afecten la viabilitat, consolidació i millora d'ambdós servicis de Salut.  
  
e) Promoure el marc per a la implicació conjunta dels professionals sanitaris d'ambdós comunitats així com facilitar l'intercanvi de coneixements tècnics.  
  
Segona. Àmbit d'aplicació  
Este conveni és d'aplicació als ciutadans residents en les zones geogràfiques següents:  
a) D'una part, els ciutadans valencians residents en la zona geogràfica de la Vall d'Ayora, que comprén els termes municipals de les localitats d'Ayora, Jalance, Jarafuel, Teresa de Cofrentes i Zarra.  
  
b) D'altra banda, els ciutadans de Castella-la Manxa residents en les localitats de la província de Conca següents: Algarra, Aliaguilla, Campillo-Paravientos, Casas de Garcimolina, Casillas de Ranera, El Arrabal, Fuentelespino de Moya, Garaballa, Graja de Campalbo, Henarejos, Higueruela, La Cañada, La Olmeda, Landete, Las Rinconadas, Los Huertos, Manzaneruela, Mira, Pedro Izquierdo, Santa Cruz de Moya, Santo Domingo de Moya i Talayuelas.  
  
Tercera. Obligacions  
1. Atenció especialitzada de primer nivell  
S'establix per este conveni que els ciutadans de les zones geogràfiques especificades en l'apartat a de l'estipulació anterior podran tindre com a hospital de referència per a l'atenció especialitzada de primer nivell o comarcal l'Hospital d'Almansa, de tal manera que puguen ser atesos directament tant en urgències com en ingrés programat o consultes externes en les instal·lacions d'eixe centre sanitari, el qual es farà càrrec de l'atenció integral especialitzada que siga possible prestar amb els recursos assistencials propis d'eixe centre sanitari en igualtat de condicions amb els ciutadans de Castella-la Manxa del seu àmbit d'influència.   
De la mateixa manera, s'establix per este conveni que els ciutadans de les zones geogràfiques especificades en l'apartat b de l'estipulació anterior podran tindre com a hospital de referència per a l'atenció especialitzada de primer nivell o comarcal l'Hospital de Requena, de tal manera que puguen ser atesos directament tant en urgències com en ingrés programat o consultes externes en les instal·lacions d'eixe centre sanitari, el qual es farà càrrec de l'atenció integral especialitzada que siga possible prestar amb els recursos assistencials propis d'eixe centre sanitari en igualtat de condicions amb els ciutadans valencians del seu àmbit d'influència.  
2. Atenció especialitzada de segon nivell  
S'establix per este conveni que una vegada superats els recursos assistencials propis disponibles en els hospitals d'Almansa i Requena, respectivament, l'atenció especialitzada que requerisca una major complexitat assistencial serà prestada ja pels hospitals de la comunitat autònoma a què pertany la residència del pacient, és a dir els ciutadans de la Vall d'Ayora en els hospitals de la Comunitat Valenciana i els ciutadans de les indicades localitats de la província de Conca en els hospitals de referència de Castella-la Manxa.   
A este efecte, la remissió a l'hospital que siga procedent en cada cas haurà d'anar acompanyada del corresponent informe clínic i proposta de seguiment on s'ha de fer constar expressament que s'empara en el que establix este conveni.  
L'atenció sanitària urgent s'exclou d'este nivell de prestació ja que en este cas els ciutadans acudiran al centre hospitalari més pròxim.   
  
3. Atenció especialitzada domiciliària  
Mentres es desenrotlla l'assistència especialitzada domiciliària en les zones corresponents als municipis objecte de l'àmbit d'influència d'este conveni, l'atenció hospitalària en domicili queda exclosa de l'àmbit de prestació d'este document.  
4. Obligació general  
L'assistència prestada s'ajustarà al que preveu el Reial Decret 1030/2006, de 15 de setembre, el qual establix la cartera de servicis comuns del Sistema Nacional de Salut i el procediment per a la seua actualització.  
5. Compensació de gastos  
Les prestacions sanitàries que es realitzen en aplicació d'este conveni seran assumides econòmicament per l'Administració que presta l'assistència, les quals no donaran dret a cap compensació econòmica.  
  
6. Altres obligacions  
Les parts es comprometen a remetre als respectius hospitals d'Almansa i Requena la llista dels assegurats inclosos en l'àmbit d'aplicació d'este conveni. Esta llista serà actualitzada, com a mínim, amb caràcter mensual.   
Així mateix, les parts es comprometen a facilitar als respectius hospitals d'Almansa i Requena, la llista d'hospitals de referència per a l'atenció especialitzada de segon nivell.  
  
Quarta. Comissió de coordinació i seguiment  
1. A fi de desenrotllar les matèries objecte d'este conveni i als efectes de vetlar pel compliment general de les clàusules hi expressades, es crea una comissió de coordinació i seguiment que estarà composta per quatre membres, dos designats pel Servici de Salut de Castella-la Manxa i altres dos designats per l'Agència Valenciana de Salut.  
  
2. Correspon a esta comissió supervisar el compliment de l'objecte d'este conveni resoldre tots els problemes d'interpretació que puguen plantejar-se en la seua aplicació; definir els àmbits específics de col·laboració entre ambdós servicis de salut; formular convenis addicionals per a noves actuacions conjuntes no previstes en este; avaluar i, si és el cas, proposar la pròrroga d'este conveni i la seua rescissió, així com assessorar totes les qüestions que siguen sotmeses a la comissió per qualsevol de les parts.  
3. La presidència i la secretaria de la comissió de coordinació i seguiment correspondrà als membres d'esta per períodes rotatius d'un any de duració, començant aleatòriament o de mutu acord.  
  
4. Esta comissió es reunirà quan les circumstàncies ordinàries o excepcionals així ho aconsellen, sense perjuí que els directius dels dispositius assistencials implicats mantinguen les reunions de treball que corresponguen.  
  
Quinta. Execució del present conveni  
Este conveni podrà ser completat amb altres convenis sobre les matèries següents: urgències, emergències i transport sanitari, atenció en salut mental, targeta sanitària, cartera de servicis, formació del personal, investigació en ciències de la salut i qualssevol altres que les dos parts firmants consideren convenient executar.  
  
  
Sexta. Continuïtat en el servici   
Les parts firmants garantiran la continuïtat en els mecanismes ordinaris ja existents en les qüestions administratives i s'atindran en tot cas als principis que informen este document.  
  
Sèptima. Eficàcia del conveni i període de duració   
Este conveni produirà efectes a partir de l'endemà a aquell en què queden complits els tràmits previstos en els estatuts d'autonomia d'ambdós comunitats autònomes, tindrà una vigència de cinc anys i es renovarà tàcitament per períodes anuals si no existix denúncia prèvia per alguna de les parts manifestada per escrit amb un mes d'antelació com a mínim.  
  
Octava. Resolució  
Este conveni es podrà resoldre abans de la finalització del seu termini, per les causes següents:  
a) Mutu acord de les parts.  
b) Denúncia expressa d'una de les parts amb un preavís, com a mínim, de tres mesos a la data en què desitge la seua finalització.   
c) Incompliment de les clàusules d'este.  
d) Causes d'interés públic que així ho aconsellen.  
  
Novena. Resolució de discrepàncies  
Davant de les discrepàncies que puguen sorgir en la interpretació o execució d'este conveni, les parts se sotmetran expressament als òrgans de la jurisdicció contenciosa administrativa de la comunitat on s'haja prestat o s'haguera d'haver prestat l'assistència sanitària.   
  
I en prova de conformitat es firma este document, per quadruplicat exemplar, en la data i lloc indicats en l'encapçalament.  
  
El president de la Generalitat Valenciana: Alberto Fabra Part  
La presidenta de la Junta de Comunitats de Castella-la Manxa: María Dolores de Cospedal García.